Jingħad x'jingħad dwar l-Istati Uniti tal-Amerika, ftit huma dawk li jistgħu jmeru l-fatt li dak il-pajjiż għandu waħda mill-aqwa sistemi legali. Dak li ġie mfassal fid-dokument bażiku tagħhom huma u jaffermaw ruħhom bħala poplu indipendenti u sovran jibqa' uniku. Jibqa' ta' ispirazzjoni kif kien fis-sekli li ilu jeżisti. Dak li nkiteb kien frott ta' ġabra ta' nies intelliġenti, bil-għaqal, iffurmati fil-kultura klassika li ġiebu magħhom snin ta' esperjenza u riflessjoni. Mhux biss il-liġi tixgħel, iżda magħha wkoll id-diversi kitbiet li akkumpanjawha waqt li kienet qed tiġi maħsuba u miktuba. Wieħed mill-parteċipanti attivi kien James Madison li aktar 'il quddiem kien ġie elett bħala r-raba' President ta' dak il-pajjiż. Madison kien kiteb diversi biċċiet interessanti li anki llum ftit jiżbaljaw jekk jerġgħu jaqrawhom. Minn dan nammetti li laqtuni dejjem dawn il-kliem li ġejjin u li għażilt f'dan l-artikolu. Kull sentenza titlob riflessjoni: " Nikteb fuq dan għax f'dawn l-aħħar ġimgħat saret kampanja żbaljata u li tmur kontra l-ispirtu tad-demokrazija mill-Gvern tal-ġurnata kontra tagħna li qegħdin fl-Oppożizzjoni. Il-Gvern bagħat il-messaġġ li l-Oppożizzjoni, l-ewwel ma għandhiex id-dritt li titkellem; it-tieni, li meta tagħmel dan qed tkun biss negattiva. Dan huwa żbaljat għax Gvern mingħajr Oppożizzjoni jispiċċa jaqbad it-triq tad-dittatura. Huwa fl-interess ta' min jiggverna u jmexxi li jkollu Oppożizzjoni u li jħalliha taħdem. Dan għax is-sistema demokratika hekk titlob u nittama li ħadd ma huwa joħlom li pajjiżna għandu jitmexxa b'xi sistema oħra. Għax meta jkun hemm min juża l-vantaġġi li Gvern għandu sabiex jibda jattakka lil min jikkritikah u ma jħarisx li jispejga, allura jkun qiegħed imur kontra l-interess tal-poplu. Laqatni b'mod partikolari dak li ntqal mill-kelliem tagħna fuq dan Clyde Puli, li rreaġixxa kontra l-istqarrija li saret mid-Dipartiment tal-Informazzjoni biex jiġi attakkat Beppe Fenech Adami bi kliem spreġjattiv. Għax huwa diġà gravi li nqabdet il-linja li għal kull ma jingħad minna r-risposta hija li aħna negattivi, però huwa ferm iktar hekk meta d-dipartiment li huwa mħallas biex jinforma lill-pajjiż jispiċċa jiġi użat biex jgħajjar. Jekk membru tal-Gvern, ministru, segretarju parlamentari jew ħaddieħor irid jagħmel hekk (għalkemm ikun skorrett u jaġixxi kontra l-pożizzjoni tiegħu) jista', biss ma jużax strument imfassal għal messaġġi differenti. Il-Gvern li ma huwiex kapaċi jifhem u jaffronta l-argumenti tal-Oppożizzjoni jkun qabad triq f'direzzjoni ħażina. L-Oppożizzjoni qegħda hemm biex tikkontrolla ħidmet il-Gvern. Biss dak ma huwiex xkiel iżda assikurazzjoni lejn is-sewwa. Iktar u iktar meta tkun ġejja minn diversi minna li għandhom għal qalbhom l-interess tal-poplu u tal-pajjiż tagħna. Ħadd ma jista' jippretendi minna li naraw l-affarijiet li ma humiex tajba u ma nitkellmux. L-ewwel inkunu qed naġixxu kontra s-sewwa; it-tieni nkunu qed immoru kontra dmirna, u t-tielet inkunu qed nirrelegaw pajjiżna għal wieħed tar-raba' dinja. Nafu li aħna bnedmin, mhux kif qal Madison, anġli u allura bżonn ta' xulxin fl-interess tal-poplu u mhux għall-interess partikolari ta' xi ħadd. Il-problema li llum qegħda iktar u iktar tiżviluppa mhix tant ħidmet l-Oppożizzjoni bil-kumplikazzjonijiet u d-diffikultajiet li għandha, iżda fl-inabilità tal-Gvern li jaħdem magħha. L-eżami għal kull min għandu l-poter qiegħed mhux biss f'li jifhem li għandu jiġi kontrollat sabiex jikkontrolla aħjar lilu nnifsu, iżda li jikkollabora mal-Oppożizzjoni. Jekk min qiegħed imexxi jġib lilu nnifsu f'pożizzjoni li jieqaf jiddjaloga u jirraġuna mal-Oppożizzjoni, allura jkun qabad it-triq għal isfel. Jekk dak li qiegħed iwettaq għalih huwa daqshekk tajjeb, allura għala għandu jkollu daqshekk problema biex jispjega barra u jirbaħ l-argument? Ngħarfu li r-raġuni ma tridx forza u daqshekk ieħor nifhmu li meta tintuża l-forza ma jkunx hemm raġuni warajha. Kull nhar ta' Ħadd, min qiegħed imexxi pajjiżna jħoss li għandu jibgħat il-messaġġ li kull min b'xi mod ma jaqbilx miegħu huwa kontra tiegħu u allura kontra l-pajjiż. Dan huwa viċin dak li kienu jagħmlu l-monarki u dittaturi passati. Dawn huma atti żbaljati għax ħadd ma jkollu raġun sħiħ fuq ħaġa u wisq inqas ma jkun għamel kollox perfett. Jekk ma jridx jisma' lill-Oppożizzjoni, allura ma jkunx qiegħed jaġixxi f'isem il-poplu kollu. Il-Gvern għandu d-dmir li jisma', u sew, dak li jingħadlu. Iktar u iktar f'din il-leġislatura li għandha fuq il-bank tal-Oppożizzjoni diversi membri li servew lill-pajjiż u għalhekk għandhom l-esperjenza li ħaddieħor m'għandux. Dan kollu huwa iktar u iktar importanti f'dan il-mument tal-istorja parlamentari tagħna. Għax għalkemm hemm min ra ċ-ċaqlieqa tal-post fejn konna qed niltaqgħu bħala parlament bħala kwistjoni loġistika, hemm iktar warajha. Ma' kull jum, b'dak li qed nara u nisma', b'mod partikolari dak li l-Ispeaker iddikjara diversi drabi, sejrin lejn iktar tisħiħ tal-leġislatura. Tisħiħ ta' din it-tielet id tal-Istat demokratiku li titlob li min qiegħed imexxi jkun mhux biss sensittiv iżda li ma jżommx lura. Il-pajjiż jirbaħ b'dan l-organu leġislattiv, iktar separat, awtonomu u indipendenti. Huwa fl-interess tal-poplu li dan jibqa' jiġi msaħħaħ. Huwa fl-interess nazzjonali li d-demokrazija tibqa' tiġi ssudata. Għax huwa f'din il-linja li l-Gvern għandu jifhem dak li qiegħed għaddej u ma jżommx lura proċess normali li l-Partit Nazzjonalista ma opponiex, anzi saħħaħ. Għax bħala partit ħarisna diversi drabi fit-tul u mhux għall-interess partikolari tal-mument. Għalhekk, minkejja kollox, nibqgħu nħossu li għandna nitkellmu għax huwa fl-interess tal-poplu u minn dan m'għandniex il-ħsieb li mmorru lura.
Fl-interess tal-Poplu.